P6_TA(2006)0420

Tilanne jalostettaviksi tarkoitettujen marjojen ja kirsikoiden alalla

Euroopan parlamentin päätöslauselma tilanteesta jalostettaviksi tarkoitettujen marjojen ja kirsikoiden alalla

Euroopan parlamentti, joka

- ottaa huomioon 28. kesäkuuta 2006 päivätyn komission kertomuksen neuvostolle ja Euroopan parlamentille tilanteesta jalostettaviksi tarkoitettujen marjojen ja kirsikoiden alalla (KOM(2006)0345),

- ottaa huomioon neuvoston asetukset (EY) N:o 2200/96 [1], 2201/96 [2], 2202/96 [3] ja 2699/2000 [4], jotka muodostavat perustan hedelmä- ja vihannesalan yhteiselle markkinajärjestelylle (YMJ),

- ottaa huomioon 5. heinäkuuta 2001 antamansa päätöslauselman komission kertomuksesta neuvostolle hedelmä- ja vihannesalan yhteisestä markkinajärjestelystä [5],

- ottaa huomioon komission asetuksen (EY) N:o 1432/2003 [6] tuottajaryhmittymien hyväksynnästä ja komission asetuksen (EY) N:o 1433/2003 [7] toimintarahastoista ja toimintaohjelmista kyseisellä alalla,

- ottaa huomioon komission asetukset (EY) N:o 1535/2003 [8], 2111/2003 [9] ja 103/2004 [10], joilla yksinkertaistetaan alalla voimassa olevia sääntöjä,

- ottaa huomioon neuvoston asetuksen (EY) N:o 1782/2003 [11] ja komission asetuksen (EY) N:o 2237/2003 [12] erityistoimenpiteistä pähkinänviljelijöiden hyväksi,

- ottaa huomioon komission asiakirjan EU:n laajentumisen vaikutuksista hedelmä- ja vihannesalaan(DG AGRI, C-4, huhtikuu 2004),

- ottaa huomioon 10. elokuuta 2004 päivätyn komission kertomuksen neuvostolle ja Euroopan parlamentille hedelmä- ja vihannesalan yhteisen markkinajärjestelyn yksinkertaistamisesta (KOM(2004)0549),

- ottaa huomioon 3. syyskuuta 2004 päivätyn komission valmisteluasiakirjan, jossa arvioidaan hedelmäja vihannesalan yhteistä markkinajärjestelyä (SEC(2004)1120),

- ottaa huomioon 11. toukokuuta 2005 antamansa päätöslauselman hedelmien ja vihannesten yhteisen markkinajärjestelyn yksinkertaistamisesta [13],

- ottaa huomioon 28. kesäkuuta 2006 päivätyn komission valmisteluasiakirjan, johon sisältyy katsaus jalostettaviksi tarkoitettujen marjojen ja kirsikoiden alaan (SEC(2006)0838),

- ottaa huomioon työjärjestyksen 108 artiklan 5 kohdan,

A. ottaa huomioon, että yhteisen maatalouspolitiikan (YMP) tavoitteisiin kuuluu etenkin maatalouden tuottavuuden lisääminen, maatalousväestön kohtuullisen elintason turvaaminen, markkinoiden vakauttaminen sekä tarvikkeiden saatavuuden varmistaminen ja kohtuullisten hintojen takaaminen kuluttajille,

B. ottaa huomioon, että Euroopan yhteisön perustamissopimuksen mukaan YMP:a suunniteltaessa on otettava huomioon maatalouselinkeinon erityisluonne, joka johtuu maatalouden yhteiskunnallisesta rakenteesta sekä eri maatalousalueiden välisistä rakenteellisista eroista ja luonnonolojen eroista, tarve toteuttaa aiheelliset mukautukset asteittain ja se, että maatalous on jäsenvaltioissa tuotannonala, joka liittyy läheisesti talouteen kokonaisuudessaan,

C. ottaa huomioon, että YMP:n kolme perusperiaatetta ovat yhteismarkkinoiden yhtenäisyys, yhteisön suosituimmuuskohtelu ja taloudellinen yhteisvastuu,

D. ottaa huomioon, että Euroopan unionin laajentuminen muutti merkittävästi marjojen ja kirsikoiden markkinatilannetta, kun kyseisten hedelmien viljelyala kasvoi 69000 hehtaarista 237000 hehtaariin,

E. ottaa huomioon, että Puolan liittymissopimuksessa kiinnitettiin huomiota ennakoitavissa oleviin ongelmiin yhteisön hedelmä- ja vihannesmarkkinoilla liittymisen jälkeen ja tarpeeseen toteuttaa suojatoimenpiteitä kyseisillä markkinoilla,

F. katsoo, että vuonna 2004 tapahtuneen unionin laajentumisen jälkeen marjojen ja kirsikoiden taloudellinen merkitys EU:lle on kasvanut ennen kaikkea siksi, että eräät uudet jäsenvaltiot ovat edelleen maailman johtavia marjantuottajia,

G. katsoo, että marjoja ja hapan- tai imeläkirsikoita ei pidetty yhteisön säännöksissä ennen vuonna 2004 tapahtunutta laajentumista erittäin markkinaherkkinä tuotteina ja että siksi asiaankuuluvien yhteisön toimenpiteiden puitteissa (hedelmä- ja vihannesalan yhteinen markkinajärjestely, tullipolitiikka) ei laadittu erityisiä ratkaisuja alaa varten; katsoo, että laajentumisen jälkeen yhteisön säännöksiä ei mukautettu asianmukaisesti vastaamaan marjantuotannon uusia vaatimuksia yhteisössä,

H. ottaa huomioon, että marja- ja hedelmäalan ongelmat koskevat ennen kaikkea uusia jäsenvaltioita ja varsinkin Puolaa, jonka osuus jalostettaviksi tarkoitettujen marjojen ja kirsikoiden kokonaistuotannosta unionissa on kaksi kolmasosaa; ottaa huomioon, että myös vanhoissa jäsenvaltioissa tietyt alueet, joilla kyseinen tuotanto on tärkeä maatalouselinkeino, kärsivät näistä ongelmista,

I. ottaa huomioon, että yhteisön kirsikkamarkkinoilla vallitsevan liikatarjonnan takia jalostuslaitokset yhä useammin korvaavat eräät tuotteet (esimerkiksi imeläkirsikan hapankirsikalla); ottaa huomioon myös, että kolmansista maista kohdistuva tuontipaine uhkaa joissakin jäsenvaltioissa perinteisen tuotannon säilymistä ja että uhka voimistuu tämän suuntauksen takia,

J. ottaa huomioon, että marjojen ja kirsikoiden tuotanto on keskittynyt muutamiin köyhimpiin alueisiin EU:ssa, minkä vuoksi asialla on sekä yhteiskunnallista että taloudellista merkitystä,

K. ottaa huomioon, että huomattava määrä marjoja ja kirsikoita tuotetaan pienillä perhetiloilla, joiden toimeentulo on riippuvainen marjanviljelystä,

L. ottaa huomioon, että hedelmä- ja vihannesalan pitkään jatkunut kriisi uhkaa alan tulevaisuutta,

M. ottaa huomioon, että vuonna 2004 ja 2005 jalostettavaksi tarkoitettujen mansikoiden ja pakastemansikoiden hinta laski Euroopan unionissa huomattavasti kolmansista maista tulevan kilpailun ja yhteisön tuotannon tilapäisen kasvun takia,

N. ottaa huomioon, että kolmansista maista tuodaan unionin 25 jäsenvaltioon runsaasti vadelmaa ja imeläkirsikkaa ja että etenkin pakastemansikoiden tuonti on noussut viime vuosina, ja ottaa huomioon, että tässä yhteydessä kolmansista maista, varsinkin Kiinasta ja Marokosta, tulevan halvan pakastemansikan aiheuttaman kilpailu on lisääntynyt jalostettaviksi tarkoitettujen mansikoiden markkinoilla,

O. ottaa huomioon, että mustaherukkaa kasvatetaan pohjoisissa jäsenvaltioissa ja että unioni on kyseisen marjan suurin tuottaja maailmassa,

P. ottaa huomioon, että vuonna 2004 tapahtuneen unionin laajentumisen jälkeen vadelmantuotanto yhteisössä on kasvanut 28000 tonnista 87000 tonniin (keskiarvo vuosina 2002-2004) kahden uuden suuren tuottajan, Puolan (48000 tonnia) ja Unkarin (10000 tonnia), ansiosta,

Q. ottaa huomioon, että laajentumisen jälkeen valtaosa unionin hapankirsikasta tuotetaan uusissa jäsenvaltioissa, etenkin Puolassa (190000 tonnia vuosina 2002-2004) ja Unkarissa (51000 tonnia),

R. ottaa huomioon, että tuottajaryhmittymät ja tuottajajärjestöt ovat hedelmä- ja vihannesalan tukitoimenpiteiden suurimpia edunsaajia mutta niiden osuus on hyvin pieni uusien jäsenvaltioiden markkinoilla; ottaa huomioon, että uuden jäsenvaltiot tuottavat suuria määriä marjoja ja kirsikoita,

S. ottaa huomioon, että suurin osa EU:n budjettivaroista hedelmä- ja vihannesmarkkinoille on tarkoitettu jalostustukeen ja että marjat ja kirsikat eivät saa sellaista tukea,

T. ottaa huomioon, että nimenomaan jalostettaviksi tarkoitettujen marjojen ja kirsikoiden tuotanto on joissakin jäsenvaltioissa itsenäinen toimiala, joka osaltaan myötävaikuttaa kyseisten maiden taloudellisen rakenteen ja yhteiskuntarakenteen säilymiseen;

1. kehottaa komissiota ottamaan välittömästi käyttöön yhteistyöhankkeet ja koulutustoimenpiteet kyseisiä viljelijöitä varten ja tuen markkinointi-infrastruktuurin parantamiseksi marjoja ja kirsikoita viljelevien tilojen tulomahdollisuuksien parantamiseksi unionissa;

2. edellyttää marjojen, kuten mansikoiden, herukoiden, vadelmien, karviaismarjojen, hapankirsikoiden ja imeläkirsikoiden, sisällyttämistä jalostustukijärjestelmiin, joita sovelletaan tällä hetkellä tomaatteihin, päärynöihin, persikoihin ja sitrushedelmiin, jotta kyseisten tuotteiden markkinoita voidaan vakauttaa tehokkaammin; korostaa, että näillä tuotteilla on strategista merkitystä vanhojen jäsenvaltioiden tietyille alueille sekä uusille jäsenvaltioille, joissa niillä on taloudellisen arvon lisäksi myös yhteiskunnallista ja maisemallista arvoa;

3. kehottaa komissiota laatimaan ja toteuttamaan välittömästi toimenpiteitä, joilla rajoitetaan marjojen liikatuontia kolmansista maista ja erityisesti maista, jotka käyttävät polkuhintoja;

4. kehottaa komissiota tutkimaan pitkällä aikavälillä ehdollisen markkinoillepääsyn mekanismia marjoille, mikä sitoo tuotteiden tuonnin kolmansista maista siihen, että niiden tuotannossa noudatetaan ympäristönormeja ja yhteiskuntanormeja, jotka vastaavat unionin normeja; katsoo, että tuontiin on liitettävä maksu, joka suojaa eurooppalaisia tuottajia polkumyynniltä, jos normeja ei noudateta; edellyttää, että maksun tuotot käytetään maaseudun kehittämishankkeisiin asianomaisissa vientimaissa;

5. katsoo, että on perustettava tuottajaryhmittymien tukimekanismeja, joiden avulla tuottajia kannustetaan entistä voimakkaammin ryhmittymien (ja loppujen lopuksi tuottajajärjestöjen) perustamiseen niissä jäsenvaltioissa, joissa hedelmä- ja vihannesala on selvästi heikommin järjestäytynyt kuin yhteisössä keskimäärin, esimerkiksi kaksinkertaistamalla tuki väliaikaisesti tunnustetuille tuottajaryhmittymille;

6. katsoo, että siirtymäaikana uusia jäsenvaltioita olisi autettava enemmän alustavan väliaikaisesti tunnustettujen tuottajaryhmittymien muodostamisessa ja hallinnossa (tukitasot ensimmäisestä viidenteen toimintavuoteen 10 %, 10 %, 8%, 6% ja 4% nykyisen tason (5 %, 5%, 4 %, 3% ja 2%) sijasta ja säilyttäen nykyiset ylärajat eli 100000 euroa, 100000 euroa, 80000 euroa, 60000 euroa ja 40000 euroa);

7. kehottaa komissiota toteuttamaan voimakkaita toimia, jotta sellaiset tuotteet, joihin sovelletaan alhaisia tullimaksuja (esimerkiksi marjat), sisällytettäisiin herkkien tuotteiden luetteloon ja marjat saatettaisiin erityisten suojalausekkeiden sekä tulohintajärjestelyjen piiriin;

8. kehottaa komissiota käynnistämään keskustelut jäsenvaltioiden kanssa taloudellisen tuen käyttöönottamiseksi hankkeille, joilla vanhat marja- ja kirsikkaviljelmät siirretään pois tuotannosta, mikäli tarjonnan ylijäämä pitkittyy;

9. kehottaa komissiota yksinkertaistamaan asiaa koskevia määräyksiä ja helpottamaan kriisitukijärjestelyjä marjan- ja kirsikantuottajille, jotka kärsivät menetyksiä epäsuotuisten sääolosuhteiden johdosta; katsoo, että yksinkertaistamisella olisi erityisesti pyrittävä varmistamaan, että korvaukset epäsuotuisista sääolosuhteista eivät edellytä komission etukäteishyväksyntää, mikä nopeuttaisi merkittävästi maksuja viljelijöille;

10. kehottaa komissiota ottamaan käyttöön korvausjärjestelyt tuottajille osana hedelmien ja vihannesten yhteisen markkinajärjestelyn uudistusta, jotta voidaan kattaa tilanteet, joissa marjoja ja kirsikoita ei tuoda markkinoille liian suuresta tarjonnasta johtuvien ennakoimattomien ja tilapäisten ongelmien vuoksi;

11. kehottaa ottamaan käyttöön merkintäjärjestelmän, joka osoittaa jalostukseen käytettävien maataloustuotteiden alkuperämaan, ja määräämään kyseiset merkinnät myös lopputuotteille, mikä antaa kuluttajille mahdollisuuden valita, haluavatko he ostaa paikallisia tuotteita;

12. kehottaa maataloustuotannon edistämiseen pyrkivien säännösten yhteydessä myöntämään asianmukaiset määrärahat kampanjaan, jolla edistetään korkealaatuisten eurooppalaisten marjojen ja kirsikoiden sekä näistä valmistettujen tuotteiden kulutusta;

13. kehottaa Puolan hallitusta lopettamaan tiettyjen tuottajaryhmien verotuksellisen syrjinnän, niin että tuottajille syntyy kannustimia perustaa yhteenliittymiä, joiden kautta tuottajat voivat myydä tuotteitaan yhdessä ja käyttää optimaalisesti hedelmien ja vihannesten yhteistä markkinajärjestelyä varten käytössä olevat määrärahat;

14. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille.

[1] EYVL L 297, 21.11.1996, s. 1.

[2] EYVL L 297, 21.11.1996, s. 29.

[3] EYVL L 297, 21.11.1996, s. 49.

[4] EYVL L 311, 12.12.2000, s. 9.

[5] EYVL C 65 E, 14.3.2002, s. 334.

[6] EUVL L 203, 12.8.2003, s. 18.

[7] EUVL L 203, 12.8.2003, s. 25.

[8] EUVL L 218, 30.8.2003, s. 14.

[9] EUVL L 317, 2.12.2003, s. 5.

[10] EUVL L 16, 23.1.2004, s. 3.

[11] EUVL L 270, 21.10.2003, s. 1.

[12] EUVL L 339, 24.12.2003, s. 52.

[13] EUVL C 92 E, 20.4.2006, s. 284.

--------------------------------------------------